
Text rozhodnutia
Súd: Krajský súd Prešov Spisová značka: 22CoCsp/40/2021 Identifikačné číslo súdneho spisu: 8219200469 Dátum vydania rozhodnutia: 28. 10. 2021 Meno a priezvisko sudcu, VSÚ: JUDr. Viera Kandriková ECLI: ECLI:SK:KSPO:2021:8219200469.1 Uznesenie Krajský súd v Prešove v senáte zloženom z predsedníčky senátu JUDr. Viery Kandrikovej a členov senátu JUDr. Michala Boroňa a JUDr. Daniely Babinovej v právnej veci žalobcu: Prvá stavebná sporiteľňa, a.s., so sídlom Bajkalská 30, 829 48 Bratislava, IČO: 31 335 004, proti žalovaným: 1/ L. V., O.. XX.XX.XXXX, V. F. XXX, XXX XX U. a 2/ X. V., O.. XX.XX.XXXX, V. F. XXX, XXX XX U., o zaplatenie 14.060,29 eura s príslušenstvom, o späťvzatí žaloby po rozhodnutí Okresného súdu Bardejov rozsudkom č.k. 8Csp/4/2019-78 zo dňa 28.7.2021 jednohlasne takto r o z h o d o l : I. Pripúšťa späťvzatie žaloby, rozsudok zrušuje a konanie zastavuje. II. Stranám sporu náhradu trov konania nepriznáva. o d ô v o d n e n i e : 1. Okresný súd Bardejov (ďalej len „súd prvej inštancie“) o žalobe žalobcu rozhodol rozsudkom č.k8Csp/4/2019-78 zo dňa 28.7.2021 tak, že cit.: „I. Žalovaní 1/ a 2/ sú povinní spoločne a nerozdielne zaplatiť žalobcovi sumu 12 220,31 Eur a to spolu s 5 % ročným úrokom z omeškania zo sumy 12 220,31 Eur počnúc od 31.08.2018 do zaplatenia, a to všetko sa im povoľuje splácať v splátkach po 40,- Eur mesačne, počnúc mesiacom, ktorý nasleduje po právoplatnosti tohto rozsudku, vždy k 25. dňu toho ktorého mesiaca opakovane do budúcna s tým, že nezaplatením čo i len jednej splátky v deň splatnosti sa stáva celý dlh splatným a s tým, že plnením jedného zo žalovaných zaniká v rozsahu plnenia povinnosť druhého žalovaného. II. V prevyšujúcej časti žalobu zamieta. III. Dojednanie v čl. VI. „Zmluvy o spotrebiteľskom úvere“ z 18.07.2016 v znení: „Písomný súhlas s poistením typu A - poistenie zostatku dlhu, podľa ktorého je prijatý do poistenia ako poistená osoba v životnom rizikovom poistení pre prípad smrti na základe poistnej zmluvy uzatvorenej medzi veriteľom a spoločnosťou Allianz Slovenská poisťovňa, a.s. so sídlom Dostojevského rad 4, 815 74 Bratislava, IČO: 00 151 700.“ je neprijateľnou zmluvnou podmienkou. IV. Žalobcovi priznáva voči žalovaným 1/ a 2/ spoločne a nerozdielne 73,82 % nárok na náhradu účelne vynaložených trov konania.“ 2. Žalobca podaním zo dňa 30.8.2021 vzal žalobu v celom rozsahu späť, a to bez uvedenia dôvodu. 3. Žalovaní 1/ a 2/ podaním zo dňa 24.9.2021 so späťvzatím žaloby súhlasili. 4. Podľa § 370 ods. 1 CSP, ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. 5. Podľa § 370 ods. 2 CSP, súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. 6. Keďže žalobca vzal žalobu späť po rozhodnutí súdu prvej inštancie a pred jeho právoplatnosťou, pričom žalovaní so späťvzatím žaloby súhlasili, odvolací súd späťvzatie žaloby pripustil, zrušil rozsudok a konanie zastavil. 7. O trovách konania odvolací súd rozhodol podľa ust. § 396 ods. 1 v spojení s ust. § 256 ods. 1 CSP. Žalobca späťvzatím žaloby z procesného hľadiska zavinil zastavenie konania, keď bez uvedenia dôvodu vzal po rozhodnutí súdu prvej inštancie žalobu späť, a preto nemá nárok na náhradu trov konania a žalovaným 1/ a 2/ podľa obsahu spisu trovy konania nevznikli, preto odvolací súd náhradu trov konania stranám sporu nepriznal. 8. Rozhodnutie prijal senát Krajského súdu v Prešove v pomere hlasov 3:0. Poučenie: Proti tomuto uzneseniu nie je prípustné odvolanie. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť s výnimkou prípadov podľa § 429 ods.2 v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

